Minstens 62 sterf in ontploffing by moskee‘n Gewonde man word na ‘n hospitaal in Afghanistan geneem (18 Oktober 2019) (Foto: AP Photo/Wali Sabawoon) Minstens 62 persone is Vrydag dood tydens ŉ ontploffing by ŉ moskee in die ooste van Afghanistan. Die dak van die moskee in Nagarhar het as gevolg van die ontploffing ineengestort. Attahullah Khogyani, woordvoerder vir die provinsiale goewerneur, het gesê minstens 36 persone is beseer tydens die aanval. Die oorledenes en beseerdes sluit kinders in. Ongeveer 250 persone was in die moskee vir hul weeklikse Vrydag-gebede. Niemand het tot dusver aanspreeklikheid aanvaar vir die aanval nie en dit is nog nie duidelik waarom die betrokke moskee geteiken is nie. Die Taliban het dit as ŉ “groot misdaad” beskryf. Die Verenigde Nasies se bystandsmissie in Afghanistan het Donderdag gesê volgens sy jongste verslag is 2 563 burgers in die eerste nege maande van die jaar in die land oorlede weens geweld.